Nõukogu otsus,

3. detsember 1981,

Euroopa floora ja fauna ning nende kasvu- ja elupaikade kaitse konventsiooni sõlmimise kohta

(82/72/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 235,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

22. novembri 1973. aasta deklaratsiooniga [3] võeti vastu Euroopa ühenduste keskkonnaalane tegevusprogramm, mida täiendati 17. mai 1977. aasta resolutsiooniga; [4] nende õigusaktide määratluse kohaselt on ühenduse keskkonnapoliitika eesmärk parandada elukeskkonda ja elukvaliteeti ning ühenduse rahvaste ümbrust ja elutingimusi; selleks on eriti vaja tagada ressursside ja looduskeskkonna arukas kasutamine ning vältida nende ekspluateerimist, mis põhjustab olulist kahju ökoloogilisele tasakaalule; lisaks sellele tuleks otsida keskkonnaprobleemidele ühiseid lahendusi koos väljaspool ühendust olevate riikidega, eriti rahvusvahelistes organisatsioonides;

ühenduse keskkonnaalase tegevusprogrammi osana võttis nõukogu vastu direktiivi 79/409/EMÜ loodusliku linnustiku kaitse kohta, [5] mis hõlmab nende liikide kaitset, hoidmist ja kontrolli ning kehtestab nende kasutamise eeskirjad;

ühendus on osalenud Euroopa Nõukogus Euroopa floora ja fauna ning nende kasvu- ja elupaikade kaitse konventsiooniga seotud läbirääkimistel; sellele konventsioonile kirjutati alla 19. septembril 1979;

ühenduse osalemine mainitud konventsiooni rakendamisel on vajalik ühe ühenduse eesmärgi saavutamiseks; asutamislepingus, välja arvatud selle artiklis 235, ei sätestata selleks vajalikke volitusi;

ühendus osaleb sellises rakendamises, täites olemasolevatest ühiseeskirjadest tulenevaid ja talle nõukogu poolt tulevikus vastuvõetavate õigusaktidega antavaid volitusi, samuti kasutades ühenduse asjaomastes valdkondades teostatud tegevuse tulemusi (teadustöö – teabevahetus);

ühendusel on vaja mainitud konventsioon heaks kiita;

loodusliku taimestiku ja loomastiku elutingimused Gröönimaal erinevad üldiste olude ja eriti kliima, väikese rahvastikutiheduse ning saare erandliku suuruse ja geograafilise asendi tõttu põhjalikult loodusliku taimestiku ja loomastiku elutingimustest ühenduse muudes piirkondades; selle asjaolu tõttu pidi nõukogu Gröönimaa loodusliku linnustiku kaitset käsitleva direktiivi reguleerimisalast välja jätma; seetõttu tuleks Gröönimaa ka konventsiooni reguleerimisalast välja jätta,

ON VASTU VÕTNUD JÄRGMISE OTSUSE:

Artikkel 1

Euroopa Majandusühendus kiidab heaks Euroopa floora ja fauna ning nende kasvu- ja elupaikade konventsiooni.

Konventsiooni tekst on lisatud käesolevale otsusele.

Artikkel 2

Nõukogu eesistuja annab hoiule konventsiooni [6] artiklis 19 sätestatud heakskiitmiskirja nende territooriumide poolt, kus kohaldatakse Euroopa Majandusühenduse asutamislepingut kõnealuses lepingus sätestatud tingimustel, välja arvatud Gröönimaa poolt.

Brüssel, 3. detsember 1981

Nõukogu nimel

eesistuja

T. King

[1] EÜT C 175, 14.7.1980, lk 17.

[2] EÜT C 53, 3.3.1980, lk 50.

[3] EÜT C 112, 20.12.1973, lk 1.

[4] EÜT C 139, 13.6.1977, lk 1.

[5] EÜT L 103, 25.4.1979, lk 1.

[6] Nõukogu peasekretariaat avaldab konventsiooni jõustumise kuupäeva Euroopa Ühenduste Teatajas.

--------------------------------------------------